Am letschte Wucheend bini denn s'erschte Mal ad Küschte gange. Det isch es komplett anderscht als im Mittelland, aso in Cuenca, wos so zwüschet 15-18 Grad und raus Klima isch. Det isch es tropisch heiss und 30 Grad. Bin mitere Kollegin uf Montanita greist mitem Bus. Unterwägs simmer aber in Guayaquil nümme witercho, es isch kei Bus meh witer uf Montanita gfahre. Es isch scho Abig am achti gsi. Denn hemmer chönne, nach langem  Verhandle, mit Privatpersone imene Büsli wiiterfahre. Mir sind alli zämequätscht gsi, hend Stüehl uf üsere Schoss gha, aber Hauptsach isch gsi, mir chömed irgendwie uf Montanita. Die drü Stund hemmer irgendwie denn überstande. Det acho, es isch Abig am ölfi gsi, isch voll Party los gsi. Mir hend denn zum Glück au grad es Hostel gfunde, wo zwar offiziell keis gsi wär, aber das isch üs denn glich gsi. Mir hend es Zimmer gha, womer üs s'Bett hend müesse teile. Duschi isch nur es roschtigs Rohr gsi mit es paar  Tröpfli, wo usecho sind, aber mir hend ja no s'Meer gha, wo superschön gsi isch. Aber die grosse Wälle hend mi denn aber ned dezue bewegt, go surfe zgha, obwohl de Pris geil gsi wär (10 Dollar für 2h). Denn hani Salsa glernt tanze, die Ecuadorianer gönd voll ab da, gänd Vollgas bim Tanze. Ha a eim Abig vier verschiedeni Tanzarte glernt. Montanita isch wie es Openair gsi, die ganz Nacht isch voll die Party gsi, so hani keis Aug zuetah die ganz Nacht. Aber irgendwie bini amigs gar ned so müed gsi, vilicht sinds  die Caiprinhas gsi, womi immer wieder uftätscht hend :-) Doch nach vier Täg hanis denn gseh und ich bi schlussändli froh gsi, hemmer das crazy Hippie-Dörfli chönne verlah. Ufem Rückwäg hemmer wider s'gliche Problem gha, mir hend es Büsli gfunde, aber nach wenige Kilometer hemmer wieder chöne umkehre will d'Polizei üs ufghalte hed. De Fahrer hed kei Lizänz gha zum es Büsli zfahre. Denn hemmer witer müesse luege und schlussändli hemmer wieder de glich Privatbus gfunde wie bide Hifahrt, aber dasmal hemmer kei  Stüehl meh uf de Schoss gha, defür gueti Unterhaltig vo Peruaner und Chilener.